Bokke los beste vir laaste teen WallisEben Etzebeth kon sy 100ste wedstryd vir Suid-Afrika met ’n reeksoorwinning teen Wallis vier. Foto: Hansie Linde. Die Springbokke het hul beste vertoning vir laaste teen Wallis gelos toe hulle die Rooi Drake met 30 – 14 in Kaapstad getroef het. Sodoende het die Suid-Afrikaners nie net gesorg dat Eben Etzebeth sy 100ste Springbok-toets met ’n sege kon vier nie, maar hulle het ook die reeks met 2 – 1 beklink. Dit was ’n veel beter vertoning deur die tuisspan – hulle het met dringendheid gespeel en Wallis moes veral in die eerste tien minute van die wedstryd bontstaan. Maar die Rooi Drake is bekend vir hul hardnekkige spel en ondanks die algehele Springbok-oorheersing kon hulle nie juis hul momentum in punte omskakel nie. Boonop het Dan Biggar net ná rustyd twee strafskoppogings oor die dwarslat gejaag om binne trefafstand van die Suid-Afrikaners te bly. “Nóg ’n wedstryd teen Wallis en dit stuur op nóg ’n onnodig moeilike einde af,” het die meeste plaaslike rugbyondersteuners waarskynlik een of ander tyd gedurende die kragmeting gedink. Heimlik het almal eintlik vooraf geweet dat die Springbokke hopeloos te veel spierkrag vir die besoekers het; ’n stelling wat die tuisspan se plaasvervangers met hul kragspel onderstreep het. Foto: Hansie Linde. Soos wat Scott Gibbs (voormalige Walliese senter) vroeër hierdie week gesê het – die Springbokke spog waarskynlik met die beste plaasvervangers in wêreldrugby; ’n stand van sake wat amper vir ’n onregverdige voorsprong bó hul teenstanders sorg. Kwagga Smith het dinge vir Wallis by die afbreekpunte bemoeilik, terwyl Malcolm Marx weer eens met sy inklimspel beïndruk het. Terselfdertyd het Handré Pollard vir verlede naweek se ietwat futlose vertoning vergoed. Die Springbok-losskakel was in die kol met al sy stelskoppogings, terwyl hy ook die eerste drie van die wedstryd gedruk het. Dan kan Etzebeth en Bongi Mbonambi – wat in sy 50ste toets gespeel het – ook tevrede voel met hul spel. Die reuse-slot het Wallis met sy stormlopies onder druk geplaas, terwyl hy ook sy teenwoordigheid op verdediging laat geld het. Mbonambi het oudergewoonte een van sy rolmaaldrieë gedruk. Mag ’n mens daardie beweging al die “Bongi” noem? Maar op ’n dag waar spanne uit die Noordelike Halfrond die septer geswaai het, het die Springbokke gewys dat hulle steeds ’n rugbykrag is. Springbokke: Drieë: Handré Pollard, Bongi Mbonambi en Siya Kolisi. Doelskoppe: Pollard (3). Strafskoppe: Pollard (3). Wallis: Drie: Tommy Reffell. Strafskoppe: Dan Biggar (3).